b'\n_START_ARTICLE_\nDoris Bigum\n_START_SECTION_\nFamilie\n_START_PARAGRAPH_\nDoris Bigum var datter av teaterdirekt\xc3\xb8r Gotthard Steiner (ca. 1768-1831) og skuespillerinne Sophie Marie Dorothea Cartum (eller Cort\xc3\xa6us) (1776-1852). Hun var s\xc3\xb8ster av skuespillerinnen Wilhelmine Franck og Amalie Huusher. Hun ble 23. november 1822 gift i Svendborg med skuespiller Peder Lauritzen Bigum (1800-1828].\n_START_SECTION_\nLiv og virke\n_START_PARAGRAPH_\nAllerede som barn, i perioden 1805-1807, opptr\xc3\xa5dte Doris Bigum i Norge. I Danmark var hun lenge knyttet til farens teaterselskap. Dette selskapet ble i 1825 overtatt av hennes ektefelle Peter Bigum. Hun var tilknyttet Bigums selskap i Kristiansand i 1827-1828 (og i navnet var hun ogs\xc3\xa5 selskapets leder), f\xc3\xb8r hun vinteren 1828-1829 var hos Julius Olsen i Bergen. I 1829 forlot hun Norge, samtidig som \xc2\xabD. Sal. Bigums Selskab\xc2\xbb reiste til Trondheim under ledelse av hennes svoger, Johan Conrad Huusher, som tok over selskapet etter P. L. Bigums d\xc3\xb8d._NEWLINE_Doris Bigum var i 1830-\xc3\xa5rene blant annet engasjert i den danske teaterdirekt\xc3\xb8ren J. P. M\xc3\xbcllers selskap, og opptr\xc3\xa5dte blant annet i Sverige. I 1837-1838 var hun bosatt hos sin s\xc3\xb8ster Wilhelmine Holm i Fredrikshald, hvor hun ogs\xc3\xa5 senere hadde flere opphold av ulik varighet, og hvor hun tidvis bedrev en viss teatervirksomhet._NEWLINE_En kort periode i 1839 var hun tilknyttet teaterselskapet Olsen & Miller p\xc3\xa5 S\xc3\xb8rlandet, f\xc3\xb8r hun opptr\xc3\xa5dte med Carl Petersens trupp i Drammen i 1840. Hun sluttet seg ogs\xc3\xa5 til Petersens trupp i Fredrikshald h\xc3\xb8sten 1843. Da moren d\xc3\xb8de i 1852, bosatte Bigum seg i Christiania, f\xc3\xb8r hun endelig slo seg til ro i Drammen, hos datteren, som der var gift med urmaker Holst.'